קיימים שני סוגים של אי ספיקת כליות – כרונית ואקוטית. הכרונית הוא הסוג הנפוץ ביותר בחתולי בית מבוגרים, אך נפוץ גם אצל חתולי רחוב שזוכים להגיע לגיל מבוגר. מגוון הסימפטומים של המחלה רחב וכולל שתיה מרובה, השתנה לעתים קרובות, תיאבון ירוד, ירידה במשקל, פרווה מדובללת ולא נקיה, וחולשה. אי ספיקת כליות כרונית היא מחלה המתקדמת לאט מבלי להשפיע על התנהגות החתול. סימפטומים נראים לעין רק כשהמחלה בשלב מתקדם – כשרק פחות משליש מספיקת הכליות הנורמלית נשארת. רק ווטרינר מומחה יכול לזהות את המחלה על ידי בדיקת דם ובדיקת שתן. אי ספיקת כליות אקוטית מתאפיינת בפגיעה פתאומית בכליות, והיא בדרך כלל תוצאה של טראומה, הרעלה, זיהום או חסימה של דרכי השתן על ידי אבנים בכליות.  הסימפטומים לרוב מופיעים בפתאומיות ונוטים להיות חמורים. אם לא ניתן טיפול מיידי ואגרסיבי המצב עלול להתדרדר במהירות ולהגיע אף למוות. פעמים רבות הכשל האקוטי, גם אם מטופל כראוי, הופך לכשל כרוני. אי ספיקת כליות היא בעיה מאד נפוצה בחתולים. יש המעריכים שהיא פוגעת בכ- 30% מכל החתולים. בחתולי רחוב מחלה זו היא בעייתית במיוחד מכיוון שהיא מחייבת טיפול מתמיד ואוכל מיוחד לכל חיי החתול. על כן, חשוב מאד למצוא לחתול החולה במחלה זאת מאמצים,כי ברחוב הוא לא ישרוד זמן רב.